**4. pielikums**

**Projektu iesniegumu atlases nolikumam**

**4.2.1.8. pasākuma “Augstskolu studiju vides modernizācija” otrās, trešās kārtas finansējuma saņēmēju atbilstības komercdarbības atbalstu izslēdzošiem kritērijiem vērtēšanas metodika**

Izglītības un zinātnes ministrijas (turpmāk – IZM) administrētā Eiropas Savienības kohēzijas politikas programmas 2021.–2027. gadam 4.2.1. specifiskā atbalsta mērķa “Uzlabot vienlīdzīgu piekļuvi iekļaujošiem un kvalitatīviem pakalpojumiem izglītības, mācību un mūžizglītības jomā, attīstot pieejamu infrastruktūru, tostarp veicinot noturību izglītošanā un mācībās attālinātā un tiešsaistes režīmā” 4.2.1.8. pasākuma “Augstskolu studiju vides modernizācija” (turpmāk – 4.2.1.8. pasākums) otrās un trešās projektu iesniegumu atlases kārtas finansējuma saņēmēji atbilstoši 2025. gada 7. janvāra Ministru kabineta noteikumu Nr. 19 “Eiropas Savienības kohēzijas politikas programmas 2021.–2027. gadam 4.2.1. specifiskā atbalsta mērķa “Uzlabot vienlīdzīgu piekļuvi iekļaujošiem un kvalitatīviem pakalpojumiem izglītības, mācību un mūžizglītības jomā, attīstot pieejamu infrastruktūru, tostarp veicinot noturību izglītošanā un mācībās attālinātā un tiešsaistes režīmā” 4.2.1.8. pasākuma “Augstskolu studiju vides modernizācija” pirmās, otrās un trešās projektu iesniegumu atlases kārtas īstenošanas noteikumi” (turpmāk – MK noteikumi Nr. 19) 28. un 50. punktam ir augstākās izglītības iestādes (turpmāk – AII), kas īsteno tādus projektus, kuriem atbalsts nekvalificējas kā komercdarbības atbalsts, jo projektiem nav ietekmes uz konkurenci un tirdzniecību Eiropas Savienības iekšējā tirgū. Projektu atbilstību komercdarbības atbalstu izslēdzošajiem kritērijiem atbilstoši MK noteikumu Nr. 19 70. punktam 4.2.1.8. pasākuma otrās un trešās kārtas ietvaros vērtē projekta iesnieguma vērtēšanas brīdi atbilstoši šādiem komercdarbības atbalstu izslēdzošiem kritērijiem:

1) augstskola[[1]](#footnote-2) neierindojas pasaules universitāšu reitinga 500 labāko universitāšu sarakstā;

2) 85 procenti un vairāk no visiem studējošajiem atbalstītajā objektā[[2]](#footnote-3) gadā ir Latvijas iedzīvotāji;

3) studijas pārsvarā notiek latviešu valodā.

Ja neizpildās vismaz viens kritērijs, tad pārējos kritērijus nevērtē.

**Pirmais kritērijs** “augstskola neierindojas pasaules universitāšu reitinga 500 labāko universitāšu sarakstā”, kas pamato Latvijas AII vietējo mērogu, ir Latvijas augstākās izglītības institūciju vieta pasaules augstskolu reitingos, un tas tiek vērtēts pēc šobrīd trīs ietekmīgākajiem universitāšu reitingiem:

* “QS World University Rankings”[[3]](#footnote-4);
* “Times Higher Education (THE) World University Rankings”[[4]](#footnote-5);
* Šanhajas reitings “Academic Ranking of World Universities” (ARWU)[[5]](#footnote-6) .

Reitings “QS World University Rankings” tiek veidots kopš 2004. gada, vadoties pēc vairākiem indikatoriem: pasaules mēroga reputācijas (Academic and Employer reputation), augstskolu mācībspēku un darba devēju aptauju rezultātiem, citējamības (Research citations per paper, H-index), pasniedzēju un studentu skaita attiecības, kā arī ārvalstu studentu un mācībspēku īpatsvara.

Reitings “Times Higher Education (THE) World University Rankings” analizē zinātnes universitātes pēc pieciem parametriem, proti, mācīšanas kvalitātes (Teaching), citējumu skaita (Citations), pētniecības (research), starptautiskās perspektīvas (International Outlook) un ienākumiem no industrijas (Industry Income), kuri savukārt tiek tālāk sadalīti 13 rūpīgi izstrādātos veiktspējas rādītājos.

Šanhajas reitingā “Academic Ranking of World Universities” kopš 2003. gada universitātes tiek vērtētas, izmantojot vairākus akadēmiskos vai pētnieciskos veiktspējas rādītājus, tostarp absolventus un darbiniekus, kuri saņēmuši Nobela prēmijas (Nobel Prizes) un Fīldsa medaļas (Fields Medals), augsti citētus pētniekus, publikācijas žurnālos *Nature* un *Science*, publikācijas, kas indeksētas galvenajos citējumu indeksos, kā arī institūcijas akadēmisko veiktspēju uz vienu iedzīvotāju. Katrai rādītāju kategorijai augstāko rezultātu ieguvusī institūcija saņem 100 punktus, un pārējo institūciju rezultāti tiek aprēķināti procentos attiecībā pret augstāko rezultātu.

Ja augstskola nav ierindojusies nevienā pasaules universitāšu reitinga 500 labāko universitāšu sarakstā, tad šādai AII un tās sniegtajiem pakalpojumiem nav ietekmes uz konkurenci un tirdzniecību Eiropas Savienības iekšējā tirgū un 4.2.1.8. pasākuma ietvaros sniegtais atbalsts nav kvalificējams kā komercdarbības atbalsts.

**Otrais kritērijs** “85 procenti un vairāk no visiem studējošajiem atbalstītajā objektā gadā ir Latvijas iedzīvotāji” tiek vērtēts atbilstoši Valsts izglītības informācijas sistēmas datiem (turpmāk – VIIS). Ja augstskolā ārvalstu studējošo īpatsvars ir mazāks par 15 %, tad šādai AII un tās sniegtajiem izglītības pakalpojumiem nav ietekmes uz konkurenci un tirdzniecību Eiropas Savienības iekšējā tirgū un 4.2.1.8. pasākuma ietvaros sniegtais atbalsts nav kvalificējams kā komercdarbības atbalsts.

**Trešais kritērijs** “studijas pārsvarā notiek latviešu valodā” tiek vērtēts, izmantojot VIIS datus par atbilstošās studiju valodas īpatsvaru AII. Ar jēdzienu “pārsvarā” tiek saprasta proporcija vairāk nekā 50 %.

**Kritēriju izvērtēšanas soļi**

Metodikas ietvaros noteikti izvērtēšanas soļi, lai analizētu iepriekš minēto izglītības nozares kritēriju piemērošanu komercdarbības atbalsta klātbūtnes konstatēšanā 4.2.1.8. pasākuma projektu ietvaros. Komercdarbības atbalstu var sākt izvērēt ar jebkuru iepriekš minēto kritēriju.

✓ **Izvērtēšanu ieteicams sākt ar kritēriju “augstskola neierindojas pasaules universitāšu reitinga 500 labāko universitāšu sarakstā”[[6]](#footnote-7)**, nosakot, vai AII ierindojas kādā no iepriekš minētajiem reitingiem 500 labāko universitāšu sarakstā. AII reitings tiek vērtēts:

1. pasaules universitāšu reitingā “QS World University Rankings”, kas pieejams: <https://www.topuniversities.com/university-rankings>;
2. pasaules universitāšu reitingā “Times Higher Education (THE) World University Rankings”, kas pieejams: <https://www.timeshighereducation.com/world-university-rankings>;
3. Šanhajas reitingā “Academic Ranking of World Universities” (ARWU), kas pieejams: <http://www.shanghairanking.com/>

✓ Ja pēc izvērtēšanas secināms, ka AII neierindojas 500 labāko universitāšu nevienā sarakstā[[7]](#footnote-8), tad tālāku izvērtēšanu neveic, un 4.2.1.8. pasākuma ietvaros piešķirtais finansējums nav atbalsts komercdarbībai, tas neietekmē tirgu un pasākumam ir vietējs raksturs.

✓ Ja kritērijs **“****augstskola neierindojas pasaules universitāšu reitinga piecsimt labāko universitāšu sarakstā”** izpildās, tad tiek vērtēts nākamais kritērijs **“****85 procenti un vairāk no visiem studējošajiem atbalstītajā objektā gadā ir Latvijas iedzīvotāji.”**

**Datus izvērtē atbilstoši informācijai, kas pieejama VIIS.** Centrālā finanšu un līgumu aģentūra (turpmāk – CFLA) **iesniedz pieprasījumu par datu saņemšanu IZM.**

✓ Ja pēc izvērtēšanas secināms, ka 85 procenti un vairāk no visiem studējošajiem atbalstītajā objektā gadā ir Latvijas iedzīvotāji, tad tālāko izvērtēšanu neveic. Un 4.2.1.8. pasākuma ietvaros piešķirtais finansējums nav atbalsts komercdarbībai, tas neietekmē tirgu un pasākumam ir vietējs raksturs.

✓ Ja kritērijs **“85 procenti un vairāk no visiem studējošajiem atbalstītajā objektā gadā ir Latvijas iedzīvotāji”** neizpildās, proti, Latvijas iedzīvotāji no visiem studējošajiem atbalstītajā objektā ir mazāk nekā 85 %, tad tiek vērtēts nākamais kritērijs **“studijas pārsvarā notiek latviešu valodā.”**

**Datus izvērtē atbilstoši informācijai, kas pieejama VIIS. CFLA iesniedz pieprasījumu par datu saņemšanu IZM.**

✓ Ja pēc izvērtēšanas secināms, ka studijas pārsvarā notiek latviešu valodā, tad 4.2.1.8. pasākuma ietvaros piešķirtais finansējums nav atbalsts komercdarbībai, tas neietekmē tirgu un pasākumam ir vietējs raksturs.

Situācijās, kad **neizpildās visi trīs kritēriji** komercdarbības atbalsta izpratnē – t.i. gan augstskola ierindojas pasaules universitāšu reitinga 500 labāko universitāšu sarakstā vismaz vienā no minētajiem reitingiem, gan mazāk nekā 85 % no visiem studējošajiem atbalstītajā objektā gadā ir Latvijas iedzīvotāji, gan studijas pārsvarā nenotiek latviešu valodā, uzskatāms, ka projekta ietvaros piešķirtais publiskais finansējums ir kvalificējams kā komercdarbības atbalsts. Ja neizpildās visi trīs kritēriji, tad Latvijas AII sniegtajiem pakalpojumiem ir ietekme uz Eiropas Savienības iekšējo tirgu, kā rezultātā atbalsts 4.2.1.8. pasākuma ietvaros ir kvalificējams kā komercdarbības atbalsts un šāds projekta iesniegums netiek apstiprināts.

Ja kaut viens no komercdarbības atbalstu izslēdzošiem kritērijiem izpildās (pārējos komercdarbības atbalstu izslēdzošos kritērijus nevērtē), tad Latvijas AII sniegtajiem izglītības pakalpojumiem ir vietējs raksturs, šādi pakalpojumi neietekmē tirdzniecību un neizkropļo konkurenci Eiropas Savienības iekšējā tirgū, un 4.2.1.8. pasākuma projektiem nav ietekmes uz konkurenci un tirdzniecību Eiropas Savienības iekšējā tirgū, kā rezultātā projektu vērtēšanas brīdī tiek konstatēts, ka šādam projektam var tikt piešķirts atbalsts, ja projekta iesniegums atbilst arī visiem pārējiem vērtēšanas kritērijiem.

Izvērtētos komercdarbības atbalsta kritērijus pēc projekta apstiprināšanas sadarbības iestāde nepārvērtē. Metodika ir izstrādāta tikai projektu izvērtēšanas vajadzībām.

1. 4.2.1.8. pasākuma finansējuma saņēmēji ir augstskolas un koledžas. Ja finansējuma saņēmējs ir koledža, tad projekta atbilstību komercdarbības atbalstu izslēdzošajiem kritērijiem vērtē atbilstoši šādiem komercdarbības atbalstu izslēdzošiem kritērijiem: “85 procenti un vairāk no visiem studējošajiem atbalstītajā objektā gadā ir Latvijas iedzīvotāji” un “studijas pārsvarā notiek latviešu valodā”, jo kritērijs “augstskola neierindojas pasaules universitāšu reitinga piecsimt labāko universitāšu sarakstā” nav attiecināms uz koledžām. Ja koledža ir finansējuma saņēmēja sadarbības partneris, tad to atsevišķi nevērtē. [↑](#footnote-ref-2)
2. Ar jēdzienu “atbalstītajā objektā” tiek saprasta AII. [↑](#footnote-ref-3)
3. https://www.topuniversities.com/university-rankings [↑](#footnote-ref-4)
4. https://www.timeshighereducation.com/world-university-rankings [↑](#footnote-ref-5)
5. http://www.shanghairanking.com/ [↑](#footnote-ref-6)
6. Lai mazinātu administratīvo slogu, vērtēšanu ieteicams sākt ar kritēriju “augstskola neierindojas pasaules universitāšu reitinga 500 labāko universitāšu sarakstā”. [↑](#footnote-ref-7)
7. Ja augstskola nav iekļauta nevienā labāko universitāšu sarakstā, uzskatāms, ka augstskola neierindojas nevienā labāko universitāšu sarakstā. [↑](#footnote-ref-8)